**DNT Fjellsport**  
Komiteledere for DNT Fjellsportgruppa i Sandefjord har i 2024 vært Nina Horn og Hanne Marie Pedersen, som tok over stafettpinnen etter Ragnar Standal.

I løpet av turåret 2024 gjennomførte DNT Fjellsport-gruppa 14 fellesturer, fordelt på 10 mandagsturer, 2 høyfjellsturer med overnatting, 1 hengekøyeovernatting og 1 venninnetopptur.

Mandagsturene har vært en fast tradisjon for Fjellsportgruppa i mange år. Disse turene, som arrangeres jevnlig gjennom hele tursesongen, er bærebjelken i turtilbudet til Fjellsportgruppa. De gir deltakerne muligheten til å oppleve spennende og varierte stier i Sandefjord kommune på en oversiktlig og sosial måte. Mandagsturene varer i cirka tre timer og går på kveldstid, med én lokalkjent turleder som guide. Den mest populære mandagsturen i 2024 var Roar Straume sin «Minitopptur i Ula», som samlet 23 deltakere. Denne turen, som går i et forrykende tempo, ble arrangert for trettende år på rad.

Vi arrangerte også to flotte høyfjellsturer med overnatting i 2024. Den første var en tredagers tur på Hardangervidda med 6 deltakere. Turen startet med en etappe fra Liseth til Viveli, fortsatte videre til Stavali, og ble avsluttet med en regntung etappe fra Stavali til Kinsarvik.

Den andre høyfjellsturen var en to-dagers trekant-tur på Lifjell. Turen startet på parkeringen på Jønnbu, over Øysteinnatten til Hollane seter, hvor vi hadde en hyggelig seterovernatting med kuer på tunet. Returen til parkeringen fulgte en annen rute enn innmarsjen, noe som ga deltakerne nye perspektiver på området.

Alle våre høyfjellsturer ledes av erfarne og utdannede sommerturledere, noe som sikrer trygghet og kvalitet på turene. I 2024 fikk vi også en ny sommerturleder, som styrker teamet vårt ytterligere.

Totalt har 12 turledere arrangert turer for Fjellsportgruppa i 2024, og vi har hatt med 150 deltakere på tur. Vi er stolte av å kunne tilby varierte og engasjerende naturopplevelser som bidrar til å samle turglade mennesker i Sandefjord.